《庆梅州刘侯修葺程乡学宫落成 其一》
宋代·林陶

孰不为邦，孰守其乡。如被锦衣，昼行辉煌。侯曰上恩，曷敢弭忘。

何以报之，俾民向方。言葺泮宫，于乡有光。

宣圣南面，珠旒衮章。十哲侑坐，群贤缋廊。六斋分列，小学峙傍。

谈经议道，春祠秋尝。我侯戾止，率由典常。

闇訚诸生，振鹭来翔。诗书礼乐，游息修藏。勉尔行业，为时俊良。

毋毁于随，毋嬉于荒。三岁大比，用宾于王。

作者简介：林陶，宁宗庆元间为梅州教授（《周文忠集》卷五八《梅州重修学记》）。今录诗三首。